# விக்கிப்பீடியா:ஆலமரத்தடி/தொகுப்பு12

## விக்கிப்பீடியா கொள்கைகளும் புதியவர்களும்

கிரந்த எழுத்துப் பயன்பாடு போன்ற கொள்கைகளில் தமிழ் விக்கிப்பீடியாவிலேயே தெளிவான இறுக்கமான கொள்கை ஏதும் இல்லாத நிலையில் புதிய பங்களிப்பாளர்களிடம் இவை குறித்து உரையாடுவதைத் தவிர்க்கலாம். ஏனெனில் அதை அவர்களின் ஆர்வப்புலத்துக்கு எதிரானதாகவும் தனிப்படவும் புரிந்து கொள்ளப்பட்டு விக்கிப்பீடியாவுக்கு வெளியில் தவறான புரிந்துணர்வைப் பரப்பவே வித்திடும். வருங்காலத்தில் அவர்கள் வேறு புலங்களில் பங்களிக்கக்கூடிய நல்ல கட்டுரைகளும் நமக்கு கிடைக்காமல் போகக்கூடும். எனவே, புதியவர்கள் எப்படி எழுதினாலும் அவர்களை ஓரிரு மாதம் அப்படியே விட்டு அவர்களை விக்கி நடைமுறைகளைப் புரிந்து கொள்ளச் செய்வோம். தவிர பல கட்டுரைகளிலும் ஒரு ஏற்பில்லாத மாற்று நடை இருக்கும் போது, புதியவரின் ஒரு கட்டுரையில் மட்டும் உரையாடுவது சரியாக இருக்காது. வினோத் வந்த புதிதில் நடந்த மஞ்சுஸ்ரீ உரையாடல் அவரைச் சோர்வடையச் செய்ததும் பிறகு அவர் விக்கி நடைமுறைகள், நம்மைப் புரிந்து கொண்ட பிறகு உற்சாகமாகவும் இணக்கமாகவும் பங்களிக்க முன்வந்ததையும் கவனிக்கலாம். --ரவி 10:37, 16 மே 2008 (UTC)  
:கிரந்த எழுத்துக்களின் பயன்பாடு இங்கு சீரற்றதாக உள்ளது. சில இடங்களில் ஏற்று ஆள்கிறோம் (ஆக்ஸிஜன், நைட்ரஜன்), ஆனால் சில இடங்களில் கூடாது என்று கருத்து வைக்கிறோம் (மஞ்சுஸ்ரீ, பஹாய், ராமானுஜம்). இது சரியான போக்கு இல்லை. இது பற்றி இறுக்கமான கொள்கைகள் இல்லாவிடினும், தெளிவான பரிந்துரைகள் இருப்பது தேவை என்று நினைக்கிறேன். கிரந்த எழுத்துக்களை எந்தத் தடையும் இல்லாமல் ஏற்பதால், தமிழைக் கெடுக்கும் முகமாக (ஆனால் துல்லியம் பாராட்டுகிறோம் என்னும் பார்வையில்) அளவிறந்து பயன்படுத்துகிறார்கள். சுவாமினாதன் என்பதை ஸ்வாமிநாதன் என்றும், சுந்தர் என்பதை ஸுந்தர் என்று சீனிவாசன் என்பதை ஸ்ரீநிவாஸன் என்றும் எழுதுவது போக பிற இடங்களிலும் வெகுவாக புகுத்துகிறார்கள். இப்படி எழுதுவதால் என்ன தீங்கு என்றால், எப்படி மணிப்பிரவாளம் என்னும் கலப்பு நடையால் தமிழ் அழிந்து சிதையும் நிலையில் இருந்ததோ, அது போல மீண்டும் ஒரு முறை தமிங்கில மற்றும் பல்மொழி குதறல் "மொழியாக" நம் மொழி மாறி தமிழுக்குப் பெருங்கேடு விளையும் வாய்ப்பிருக்கின்றது. தமிழில் எழுதும் பொழுது பெயர்ச்சொல்லாக இருந்தாலும், தமிழ் எழுத்துகளுக்குள் அடங்குமாறு திரித்து எழுதுதலே சிறந்தது. திரிபுறும் ஒலிகளைப் பற்றி கவலை கொள்வது தேவையில்லை. பயனர் கனகரத்னம் சிறீதரன் அண்மையிலும் குறிப்பிட்டது போல் நைதரசன், ஐதரசன் என்று கூறுவதால் பெரும் பிழை ஒன்றும் இல்லை. அவ்வகை சொல்லாடல்கள் இலங்கையில் பெரு வழக்காக உள்ளன. நாம் நைட்ரஜன், ஹைட்ரஜன் என்று எழுதுவது ஒலிப்புத் துல்லியம் கருதியே (தமிழ் நாட்டில் இப்படி ஒரு மனப்போக்கு உள்ளது). எனவே அறிவியல் கலைச்சொற்களில் கிரந்தம் கலந்தும், மற்ற இடங்களில், ஒருவர் பெயர்ச்சொல்லாகவோ, அல்லது ஓரிடத்தின் பெயர்ச்சொல்லாகவோ இருந்தாலும் கூட கிரந்த எழுத்து கூடாது என்பது முரண்பட்ட வழக்கம் (நாம் இப்படி பின் பற்றுவதற்குக் கரணியம் அளவிறந்து கிரந்தம் பெய்து எழுதும் போக்கு வலுக்கும் என்பதால் அதனை எதிர்க்கவே; மொழிநடை என்பது இங்கு நாம் பேண வேண்டிய கடமை). பொதுவாக தமிழில் கிரந்த எழுத்துக்களைப் பயன்படுத்துவது தவறு. இதற்கு ஒப்புதல், ஏற்பு ஏதும் இல்லை. தமிழ் மொழி, இலக்கண ஒழுக்கம் மிக்க மொழிகளில் ஒன்று. இப்படி கிரந்தம் மிகக் கலந்து எழுதுவது அண்மைக் காலத்தில் (40-50 ஆண்டுகளில்) செய்தி ஊடகங்கள், சமசுகிருத சார்புடைய மேல் மட்ட மக்களின் மொழியைப் பெரும்பான்மை மக்கள் மீது திணித்து எழுதிப் பயன்படுத்தியதுதான் என்பது என் துணிபு. திராவிட இயக்கங்ளும் தனித்தமிழ் இயக்கங்களும் ஓரளவிற்கு இப்போக்கிற்கு மாற்றாக இயங்கி வந்துள்ளனர். பெரும்பான்மையான தமிழர்களின் நிலை இதற்கு இரண்டிற்கும் இடைப்பட்டது. பொது மக்கள் வழக்கில் கிரந்தம் ஏறத்தாழ அறவே கிடையாது. புதுப் பயனர்களிடமும், இதமுடன் நம் கொள்கைகளையும், பரிந்துரைகளையும் எடுத்துரைத்து வழிப்படுத்துவது தவறல்ல. அவரவர் அவரவர் விருப்பப்படி எழுதினால், விக்கித்திட்டம் சிதைந்து விடும். *மொழிநடை* பற்றி உறுதியாக இருப்பதில் தவறில்லை. அது ஒரு கலைக்களஞ்சியத்தின் கடமைகளுள் ஒன்று. முதலில் இருந்தே சீர்செய்து வளர்ப்பதே நல்லது. மஞ்சுசிரீ என்று எழுதுவதால் ஒன்றும் குறைந்து விடாது. ஆழ்வார்கள் எழுதியுள்ளார்கள். இங்கே (பிற இடங்களிலும்) கிரந்த எழுத்துக்களை வலியுறுத்தும் தமிழர்களில் சிலர் பிற மொழிகள் இவ்வாறு தம் அகரவரிசையையே மாற்றுவார்களா (அப்படியே ஒரு சில மொழிகள் செய்வதாயிருந்தாலும், நாம் ஏன் செய்தல் வேண்டும்? ஏன் ஒலித்திரிபுக் குறிகளைக்கொண்டோ, அல்லது திரித்தோ எழுதலாகாது ?) என்று எண்ணிப்பார்க்க வேண்டும். மஞ்சுஸ்ரீ என்னும் சொல்லை திபெத்திய, நிப்பானிய, சீன மொழிகள் எவ்வாறு ஆண்டுள்ளனர்? இத்தனைக்கும் அவர்களில் பலர் புத்தமதம் பின்பற்றுவோர்கள். ஒருசிலருக்குத் தமிழ் மொழி என்பது இவர்களுக்குக் கிள்ளுக்கீரை போல. மொழி முறைமைகளை மதிக்க வேண்டும் என்னும் அடிப்படை பண்பு போற்றாதவர்கள். நாம் பொறுமையுடன் தமிழ் முறைமைகளைப் போற்றும் கருத்தை எடுத்துக் கூறுவது கடமை. விக்கிப்பீடியா எளிய நடையில், நல்ல தமிழ் நடையில், எல்லாக் கருத்துக்களையும் சான்றுகோள் வலுவுடன் அழகாகத் தரும் ஒரு நல்ல கலைக்களஞ்சியமாக (பொது மக்கள் களஞ்சியமாக) இருக்க வேண்டும் என்பது என் தனிக்கருத்து. நம்மில் பலரும் இக்குறிக்கோளை விரும்புவர்கள் --செல்வா 13:56, 16 மே 2008 (UTC)  
செல்வா, உங்கள் கருத்தை ஏற்கிறேன். நான் சொல்ல வருவது என்னவென்றால், புதியவர்களை வழிப்படுத்தும் முன் அது குறித்து தெளிவான கொள்கையும் அது எல்லா விக்கிப்பீடியா பக்கங்களிலும் செயற்படுத்தப்பட்டிருப்பதாகவும் இருக்க வேண்டும். இல்லாவிட்டால், "அந்தக் கட்டுரையில் மட்டும் சமசுகிருதம் / கிரந்தம் இருக்கு, அதை விட்டுட்டு என் கட்டுரையில மட்டும் கேட்கிறீங்க" என்ற கேள்வி எழுதவது இயல்பு. அதற்குத் தகுந்த விடை நம்மிடம் இருக்காது. கடைசியில் ஒரு பங்களிப்பாளரைச் சோரச் செய்தது மட்டுமே மிஞ்சும். கிரந்த எழுத்து தவிர்த்து எழுதுதல், அல்லது குறைத்து எழுதுதல் போன்ற கொள்கைகள்,வழிகாட்டல்கள் பெரிய அளவிலான தாக்கத்தை உண்டு செய்ய வல்லவை. அத்தகைய முடிவெடுப்பில் பெரிய அளவிலான பங்களிப்பாளர்கள் கலந்து கொள்வது பொருத்தமாக இருக்கும் என்று கருதியே ஏதேனும் ஒரு கொள்கை முடிவெடுப்பதைத் தாமதப்படுத்தி வருகிறோம். இல்லாவ்விட்டால், "முதலில் விக்கிப்பீடியாவில் பங்களிக்கத் தொடங்கிய 4,5 பேர் சேர்ந்து தங்கள் மொழி நடையை மற்றவர் மேல் திணிக்கிறார்கள்" என்ற குற்றச்சாட்டு வரும். எத்தனை பங்களிப்பாளர்கள் சேர்ந்து முடிவெடுக்க வேண்டும், இன்னும் எவ்வளவு காலம் பொறுப்பது என்று தெரியவில்லை. ஆனால், நாம் இன்னும் கொஞ்சம் பொறுக்கலாம் என்றே தோன்றுகிறது.--ரவி 17:08, 16 மே 2008 (UTC)